བ་ཐབས་ཉིད༔ ཚེ་གཅིག་སངས་རྒྱས་ལག་འཆང་གདམས་པ་སྟེ༔ ད་ལྟ་སྤེལ་བའི་དུས་མིན་སྦ་བའི་དུས༔ མ་འོངས་ཡང་མཐའ་ཉི་ཤུ་ལ་ཉེ་དུས༔ མི་རྣམས་སྐྱེ་འཆི་མི་རྟག་ལྕག་གིས་བསྐུལ༔ ཚེ་འདིའི་སྣང་བ་རླུང་ནང་མར་མེ་བཞིན༔ དྲག་ཏུ་བསྐྱོད་པས་རྣམ་ཤེས་མྱུ་གུ་ཡལ༔ དཀར་ནག་ལས་ཀྱིས་ནམ་ཡང་མི་བསླུ་ཕྱིར༔ རང་བྱས་རྣམ་སྨིན་བག་ཆགས་འཐིབ་པའི་ཚེ༔ སྡུག་བསྔལ་བཟོད་དཀའ་མེ་འོབས་དོང་འདྲར་ལྷུང་༔ སྐྱབས་མེད་ལས་ཀྱི་རྗེས་སུ་འཇུག་པའི་ཕྱིར༔ བྱ་བྱེད་ཐམས་ཅད་དོན་མེད་ཀྱེ་རེ་ཧུད༔ ལེགས་པར་བསམས་ན་སྙིང་རླུང་མི་ལྡང་ངམ༔ དེ་ཕྱིར་དོན་མེད་འཁོར་བར་མི་བརྩོན་པར༔ མ་རྒྱུད་མཁའ་འགྲོའི་གསང་ལམ་ཉམས་སུ་ལོངས༔ ལེགས་པར་གདམས་སོ་ལྷ་སྲས་བོད་ཀྱི་རྗེ༔ རྗེ་འབངས་གྲོགས་རྣམས་མ་བརྗེད་ཡིད་ལ་འཆང་༔» ས་མ་ཡ༔ «དེ་ཡང་ཟབ་ལམ་གསང་བ་ཌཱཀྐིའི་སྒྲུབ་ལ་བརྩོན་པ་ལ༔ ཐོག་མར་དབང་གི་དཀྱིལ་འཁོར་དམར་པོ་ལྟེ་བ་ཟླ་གམ་སྒོ་གཅིག༔ དེའི་དབུས་སུ་པདྨ་འདབ་བཞི་བྱ༔ ཟླ་གམ་གྱི་ཕྱི་རོལ་པདྨའི་ཕྲེང་བ་དང་མེ་རི་བྱ༔ སྟེགས་བུའི་སྟེང་དུ་མཆོད་པའི་བྱེ་བྲག་དང་༔ སྒྲུབ་པའི་རྫས༔ བུམ་པ་དར་དམར་གྱི་མགུལ་ཆིངས་ཡོད་པ༔ བྷནྡྷ་བདུད་རྩིས་གཏམས་པ༔ མེ་ལོང་སིནྡྷུ་རའི་དཀྱིལ་འཁོར་ས་བོན་བཅས་བྲིས༔ སྲོག་ཡིག་གཞུང་གི་ཤོག་དྲིལ་བཅས་ཟུང་དུ་འཇུག་པར་བྱའོ༔ གཞན་ཡང་ཉེར་སྤྱོད་ལ་སོགས་སྤྱི་མཐུན་བཀྲམ་མོ༔ དེ་ཡང་དངོས་གཞི་ལ་འཇུག་པ་ནི༔» ན་མོ༔ དབྱིངས་རིག་ཡེ་ཤེས་སྐྱེ་བ་མེད་པའི་སྐུ༔ ཟག་མེད་མཆོག་དགའ་ཡེ་ཤེས་རབ་བསྐུལ་བ༔ མ་སྲིང་མཁའ་འགྲོའི་ཚོགས་ལ་སྐྱབས་སུ་མཆི༔ བསམ་པ་ལྷུན་གྱིས་འགྲུབ་པར་བྱིན་གྱིས་རློབས༔ རྃ་ཡྃ་ཁྃ༔ ཨོྃ་ཨཱཿཧཱུྃ༔ ཕྱི་ནང་གསང་བའི་དེ་བཞིན་ཁོ་ན་ཉིད༔ ཡིད་སྤྲུལ་བློ་ཡིས་བླངས་ཏེ་སྤྲུལ་པའི་ཚོགས༔ གསང་བ་ཌཱཀྐི་མཉེས་པའི་རྫས་སུ་གྱུར༔ ཨོྃ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་ཨཱཿཧཱུྃ༔ ཨོྃ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་པཱུ་ཛ་ཨཱཿཧཱུྃ༔ «ཞེས་པས་བྱིན་གྱིས་བརླབས༔ དེ་ནས་གཞལ་ཡས་ཁང་ལྷ་བསྐྱེད་པ་ནི༔» ཧཱུྃ་བྷྱོཿ བྷྲཱུྃ༔ ཕོ་བྲང་གཞལ་ཡས་ཟླ་གམ་སྒོ་གཅིག་པ༔ ཕྱི་ནང་མཚན་ཚང་ཡོན་ཏན་ལྡན་པའི་ལྷུན༔ ཆོས་འབྱུང་མཐིང་ག་འབར་བ་ཨེ་ཡི་ཀློང་༔ དེ་དབུས་པདྨ་འདབ་བཞིའི་ལྟེ་བ་རུ༔ ཉི་ཟླ་ཏི་ར་དབུགས་བྲལ་སྙིང་ཁ་རུ༔ ཧཱུྃ་ལས་བསྐྱེད་པའི་རྗེ་བཙུན་རྣལ་འབྱོར་མ༔ སྐུ་མདོག་དམར་གསལ་པདྨ་རཱ་གའི་མདངས༔ ཞལ་གཅིག་ཕྱག་གཉིས་ཅུང་ཟད་ཁྲོས་པའི་ཉམས༔ ཕག་ཞལ་དབུ་རྒྱན་སྐྲ་གྲོལ་དབྱིངས་ལ་གཟིགས༔ ཕྱག་གཡས་ཟངས་གྲི་གཡོན་པས་བྷནྡྷ་ཐོགས༔ རུས་པའི་རྒྱན་དྲུག་ཞབས་གཉིས་བརྐྱང་བསྐུམ་ཅན༔ གྲུ་མོར་བརྟེན་པའི་ཁ་ཊྭཱཾ་ཧེ་རུ་ཀཿ གར་གྱི་ཉམས་ལྡན་འོད་ལྔའི་ཀློང་དུ་བཞུགས༔ རལ་པའི་ཁྲོད་ན་རིགས་བདག་དང་བཅས་གསལ༔ ཕྱོགས་བཞི་དཀར་སེར་དམར་ལྗང་མཁའ་འགྲཽ་བཞི༔ གཙོ་མཐུན་ཉམས་གྱུར་མ་ངེས་གར་སྟབས་ལྡན༔ འཁོར་དུ་འབུམ་ཕྲག་མཁའ་སྤྱོད་ཌཱཀྐི་གཏིབས༔ སྣང་སྟོང་འཇའ་ཚོན་ཆུ་ཟླའི་རྣམ་པར་གསལ༔ དེ་ལྟར་ཐུགས་ཀའི་ས་བོན་འོད་ཟེར་གྱིས༔ མ་རྒྱུད་མཁའ་འགྲོའི་ལྷ་ཚོགས་སྤྱན་དྲངས་གྱུར༔ ཨོྃ་བཛྲ་ཌཱཀྐི་བཾ་བྷ་ར་ཧི་ས་མ་ཡ་ཧ་རི་ནི་ས་ཛ་ཛཿ «དེ་ནས་སྤྱན་འདྲེན་བཞུགས་གསོལ་ཕྱག་འཚལ་ནི༔» ཧཱུྃ་མ༔ མཁའ་སྤྱོད་དག་པའི་ཞིང་ཁམས་ནས༔ རྗེ་བཙུན་རྡོ་རྗེ་ཕག་མོ་ལ༔ རིགས་བཞི་མཁའ་འགྲོའི་ཚོགས་ཀྱིས་བསྐོར༔ དབུ་སྐྲ་ཐོར་ཚུགས་ལྡེམས་སེ་ལྡེམ༔ གླུ་ལེན་གར་བསྒྱུར་ཤིགས་སེ་ཤིག༔ མཁའ་འགྲོའི་བརྡ་སྐད་དི་རི་རི༔ ཌཱཀྐི་སྤྲིན་ལྟར་ཐིབས་སེ་ཐིབ༔ བྱིན་རླབས་ཐུགས་རྗེ་ཤ་ར་ར༔ གནས་འདིར་སྤྱན་འདྲེན་གཤེགས་སུ་གསོལ༔ མོས་པའི་བུ་ལ་དབང་བསྐུར་ཕྱིར༔ པད་ཉི་བམ་གྱི་གདན་ལ་བཞུགས༔ མོས་པའི་ཡིད་ཀྱིས་ཕྱག་འཚལ་བསྟོད༔ དམ་ཚིག་གཡེལ་བ་མཐོལ་ལོ་བཤགས༔ མ་ཁྱེད་བརྩེ་བས་བསྒྲུབས་ལགས་ན༔ འཇའ་ལུས་མཁའ་སྤྱོད་བགྲོད་པ་ཡི༔ ཡེ་ཤེས་འཕོ་བའི་དངོས་གྲུབ་སྩོལ༔ ཨོྃ་བཛྲ་བཻ་རོ་ཙ་ན་ཧ་རི་ནི་ས་ཌཱཀྐི་ནཱི་བཛྲ་ས་མཱ་ཡ་ཛ་ཛཿ ཕཻཾ་ཕཻཾ་ཨ་བེ་ཤ་ཡ་ཨ་ཨཱཿ ཨོྃ་བཛྲ་ས་མ་ཡ་ཏིཥྛ་ལྷན༔ ན་མོ་པུ་རུ་ཤ་ཡ་ཧོཿ བཛྲ་ཤུདྡྷེ་ཧོཿ ཛ་ཧཱུྃ་བཾ་ཧོཿ «དེ་ནས་ཕྱི་ཡི་མཆོད་པ་འབུལ་བ་ནི༔» ཧཱུྃ༔ ཕྱི་མཆོད་ལྷ་མོ་སྤྱན་གཟིགས་ནམ་མཁའི་ཁྱོན༔ ཡིད་ལ་བཀོད་པའི་སྣ་ཚོགས་དཔག་ཡས་གཏིབས༔ རབ་འབྱམས་ཞིང་དང་ཞིང་རྡུལ་གཏམས་པའི་ཚོགས༔ ཡུམ་ཆེན་དབྱིངས་ཕྱུག་ཌཱཀྐིའི་ཚོགས་ལ་འབུལ༔ བཞེས་ནས་འཇའ་ལུས་རྡོ་རྗེའི་དངོས་གྲུབ་སྩོལ༔ ཨོྃ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་པཱུ་ཛ་ཧོཿ རཱུ་པ་ཤབྡ་གནྡྷེ་རཱ་ས་སྤརྴེ་པཱུ་ཛ་ཧོཿ «དེ་ནས་ནང་གི་མཆོད་པ་འབུལ་བ་ནི༔» ཧཱུྃ༔ བྷནྡྷ་ལྕང་ལོ་ཡངས་པའི་སྣོད་མཆོག་ཏུ༔ ཤ་ལྔ་བདུད་རྩི་པཉྩ་ཨ་མྲྀ་ཏ༔ རྩ་བརྒྱད་ཡན་ལག་སྟོང་སྦྱར་ངོ་བོའི་མཆོག༔ ཁྱད་པར་མཆོག་ཆེན་མ་ཧཱ་རཀྟ་དང་༔ བྷ་ལིང་ལ་སོགས་དབང་པོ་རྣམ་ལྔའི་རྒྱན༔ སྤྱན་གཟིགས་མདའ་དར་བླ་རྟེན་དུ་མར་བཅས༔ ཕྱི་ནང་གསང་བའི་མཆོད་སྤྲིན་སྣ་ཚོགས་འདི༔ མ་རྒྱུད་གསང་བ་ཌཱཀྐིའི་ཚོགས་ལ་འབུལ༔ བཞེས་ནས་མཁའ་སྤྱོད་འཇའ་ལུས་འགྲུབ་པར་མཛོད༔ ཨོྃ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་མ་ཧཱ་མཱཾ་ས་རཀྟ་ཙིཏྟ་གོ་རོ་ཙ་ན་ཀེཾ་ནི་རི་ཏ་བྷ་སུ་ཏ་པཱུ་ཛ་ཨཱཿཧཱུྃ༔ ཨོྃ་སརྦ་ཌཱཀྐི་ནཱི་ཨི་དཾ་བྷ་ལིངྟ་པཱུ་ཛ་མེ་གྷ་ག་ཎ་ཙཀྲ་ཨཱཿཧཱུྃ༔ ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃ་བཛྲ་བྷ་ར་ཧི་ཌཱཀྐི་ནཱི་ཧ་རི་ནི་ས་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃ་བཛྲ་ཌཱཀྐི་ནཱི་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃ་རཏྣ་ཌཱཀྐི་ནཱི་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃ་པདྨ་ཌཱཀྐི་ནཱི་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃ་ཀརྨ་ཌཱཀྐི་ནཱི་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃ་ས་མ་ཡ་ཌཱཀྐི་ནཱི་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃ་བྷི་ཤྭ་ཌཱཀྐི་ནཱི་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ ཨོྃྃ་སརྦ་ཌཱཀྐི་ནཱི་སརྦ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི༔ «ཞེས་པས་བདུད་རྩི་འབུལ༔ དེ་ནས་བསྟོད་པ་བྱ་བ་ནི༔» ཧཱུྃ་མ༔ དབྱིངས་རིག་སྐྱེ་བ་མེད་པའི་ཕོ་བྲང་ནས༔ ཡེ་ཤེས་རོལ་པའི་ཆོ་འཕྲུལ་སྐུར་སྣང་བ༔ ཆགས་མེད་པདྨ་རཱ་གའི་གཟི་བྱིན་འཕྲོ༔ ཐུགས་རྗེའི་འཕྲུལ་གྱིས་འཛིན་པའི་དབང་མོ་ཆེ༔ གཟུགས་མཛེས་ལྟ་ན་ཡིད་སྡུག་ཚུལ་བཟང་མ༔ དགའ་བའི་མདངས་འཕྲོ་བཞིན་གྱིས་ཡིད་རབ་གཡོ༔ ལང་ཚོ་དཀྲི་བའི་མཉེན་ལྕུག་འཁྲིལ་ལེགས་ཀྱུད༔ ཡིད་ལ་འཁུ་བའི་མཚན་དཔེས་བདེ་བ་སྟེར༔ རྗེས་ཆགས་དགྱེས་པས་གཞན་སྣང་དབང་སྡུད་ཕྱིར༔ རབ་གཡོ་རྣལ་འབྱོར་མ་ཁྱོད་རྟག་ཏུ་བསྟོད༔ ཧཱུྃ༔ སྐུ་མདོག་དབང་ལྷུན་དགྱེས་པའི་རབ་དགའ་མོ༔ ཁྲོ་འཛུམ་སྤྱི་བོར་ཕག་ཞལ་ངུར་སྒྲ་འབྱིན༔ ཐོད་སྐམ་དང་ནི་དར་དམར་ཅོད་པན་འཕུར༔ རིན་ཆེན་སྙན་ཆ་གདུབ་བུ་སེ་མོ་དོ༔ ཕྱག་གཡས་ཟངས་གྲིས་སྐྱེ་འཆི་རྩད་ནས་གཅོད༔ གཡོན་པའི་བྷནྡྷ་ཉོན་མོངས་ཀླད་ཁྲག་རོལ༔ ཁ་ཊྭཱཾ་རྩེ་གསུམ་དུག་གསུམ་གནས་ནས་སྤར༔ རུས་པའི་རྒྱན་དྲུག་ཕར་ཕྱིན་དོན་དང་ལྡན༔ བརྐྱང་བསྐུམ་གར་བསྒྱུར་སྙིང་རྗེས་འགྲོ་དྲུག་འདྲེན༔ འོད་ལྔའི་ཀློང་བཞུགས་སྐུ་ལྔ་ལྷུན་གྱིས་གྲུབ༔ མཁའ་སྤྱོད་ཞིང་ཁམས་སྒོ་འགྱེད་མཁའ་འགྲོ་མ༔ བདེ་ཆེན་རྣལ་འབྱོར་ཡུམ་ལ་ཕྱག་འཚལ་བསྟོད༔ ཧཱུྃ༔ ཞེ་སྡང་ཞི་མཛད་མེ་ལོང་ཡེ་ཤེས་སྐུ༔ མངོན་དགའ་ཞིང་ཁམས་སྒོ་འབྱེད་མཁའ་འགྲོ་མ༔ ཞི་བ་དཀར་མཛེས་བརྫུས་སྐྱེས་སྡུག་བསྔལ་སྐྱོབ༔ མཁའ་སྤྱོད་རྡོ་རྗེ་ཌཱཀྐིར་ཕྱག་འཚལ་བསྟོད༔ ཧཱུྃ༔ ང་རྒྱལ་ཞི་མཛད་མཉམ་ཉིད་ཡེ་ཤེས་སྐུ༔ དཔལ་ལྡན་ཞིང་ཁམས་སྒོ་འབྱེད་མཁའ་འགྲོ་མ༔ སེར་མོ་དགྱེས་མཛད་མངལ་སྐྱེས་སྡུག་བསྔལ་སྐྱོབ༔ ས་སྤྱོད་རིན་ཆེན་ཌཱཀྐིར་ཕྱག་འཚལ་བསྟོད༔ ཧཱུྃ༔ འདོད་ཆགས་ཞི་མཛད་སོར་རྟོག་ཡེ་ཤེས་སྐུ༔ བདེ་ཆེན་ཞིང་ཁམས་སྒོ་འབྱེད་མཁའ་འགྲོ་མ༔ དམར་མོ་རྗེས་ཆགས་དྲོད་གཤེར་སྡུག་བསྔལ་སྐྱོབ༔ བདེ་སྤྱོད་པདྨ་ཌཱཀྐིར་ཕྱག་འཚལ་བསྟོད༔ ཧཱུྃ༔ ཕྲག་དོག་ཞི་མཛད་བྱ་གྲུབ་ཡེ་ཤེས་སྐུ༔ ལས་རབ་ཞིང་ཁམས་སྒོ་འབྱེད་མཁའ་འགྲོ་མ༔ ལྗང་མོ་རབ་གཡོས་སྒོང་སྐྱེས་སྡུག་བསྔལ་སྐྱོབ༔ གསང་སྤྱོད་ལས་ཀྱི་ཌཱཀྐིར་ཕྱག་འཚལ་བསྟོད༔ ཧཱུྃ༔ ཕུང་ཁམས་རྡོ་རྗེ་དབྱིངས་ཀྱི་དཀྱིལ་འཁོར་དུ༔ རྩ་གསུམ་འཁོར་ལོ་མཁའ་འགྲོའི་རང་བཞིན་ལ༔ བདེ་ཆེན་ཐིག་ལེ་དཔའ་བོ་ལྷན་ཅིག་སྐྱེས༔ ཨ་ཧཾ་ཐབས་ཤེས་ཟག་མེད་བདེ་སྟོང་དང་༔ མྱུར་ལམ་མཆོག་གི་ནཱ་ད་རབ་གཡོ་མ༔ འབུམ་ཕྲག་ཡངས་པའི་མཁའ་འགྲོར་ཕྱག་འཚལ་བསྟོད༔ ཧཱུྃ༔ གསང་བ་དབྱིངས་ཀྱི་དབང་ཕྱུག་ཌཱཀྐིའི་ཚོགས༔ ཡེ་ཤེས་ཐུགས་དམ་འཛབ་ཀྱིས་རྒྱུད་བསྐུལ་ནས༔ ཟུང་འཇུག་བདེ་ཆེན་འཇའ་ལུས་བསྒྲུབ་པའི་ཕྱིར༔ མ་སྲིང་ཁྱེད་རྣམས་སྲོག་ལྟར་བཟུང་ལགས་ན༔ ཟབ་ལམ་དཔའ་མོས་རྟག་ཏུ་གྲོགས་གྱིས་ཤིག༔ ཕུང་པོ་འོད་ལུས་ཆོས་སྐུར་འགྲུབ་པ་ཡི༔ མ་ཁྱེད་བདག་གི་དཔུང་དང་གཉེན་མཆིས་ཕྱིར༔ བཟླས་པ་སྔགས་ཀྱིས་ཐུགས་དམ་གནད་ནས་བསྐུལ༔ «རྩ་སྔགས་ནི༔» ཨོྃ་བཾ་བཛྲ་བྷ་ར་ཧི་ཀྲོ་ཏི་རཱ་ག་ཧ་རི་ནི་ས་ཀཽ་རི་མ་ཛ་ཧཱུྃ་བཾ་ཧོཿ «ལས་སྔགས་ནི༔» ཨོྃ་བཛྲ་བཻ་རོ་ཙ་ན་ཧ་རི་ནི་ས་ཧཱུྃ་ཕཊ྄ཿ «ཡེ་ཤེས་འཇའ་ལུས་སྒྲུབ་པའི་སྙིང་པོ༔» ཨོྃ་བཛྲ་ཌཱཀྐི་ཧ་རི་ནི་ས་དྷརྨ་དྷཱ་ཏུ་ཛྙཱ་ན་ཧྲཱིཿ «འཕོ་བ་རྣམ་ཐར་སྒོ་འབྱེད་ཀྱི་སྔགས་འདི་སྲུང་སྐུད་ལ་ཕུ་བཏབ་སྟེ༔ རྫས་ནི་རྒྱ་ཚྭ༔ མགྲོན་བུ་བསྲེགས་ཐལ༔ རྡོ་ཁབ་ལེན་རྣམས་ཟུང་དུ་ཚེ་འདས་ཀྱི་སྤྱི་བོར་ཅུང་ཞིག་འཕུར་ལ་བཞག་པས་འཕོ་བའི་རྟགས་སྐྲ་བྱི་བ་སྐྲང་པ་རླངས་པ་འཐུལ་བ་སོགས་འབྱུང་ངོ་༔ དེའི་སྔགས་ནི༔» ཨོྃ་ཛྙཱ་ན་ཌཱཀྐི་ཡོ་གི་ནི་བཾ་པྲ་བེ་ཤ་ཡ་ཕཊ྄ཿ «ཅེས་པས་ཚེ་འདས་ཀྱི་ཕུང་པོ་ཕྱོགས་རིང་བར་ཡོད་ན་སྲུང་སྐུད་སྤྱི་བོར་སླེབ་ཚོད་ཙམ་ལ་ཕཊ྄ཿ དྲག་པོ་བྱ༔ དམིགས་པ་ནི་སྲུང་སྐུད་དེ་ཧཱུྃ་སྔོན་པོ་ཞིག་ཏུ་བསྒོམས༔ རྣམ་ཤེས་ཨཱཿཡིག་གི་རྣམ་པར་འོག་མིན་མཁའ་སྤྱོད་ཞིང་དུ་རྣལ་འབྱོར་མའི་ཐུགས་ཀར་སྤར་བར་བསམ༔ དེ་ཡང་སྒྲུབ་སྔགས་ལས་སྔགས་སོགས་རིམ་པ་བཞིན་དུ་ཐུན་སྐབས་དང་བསྟུན༔ དེ་ཡང་སྒྲུབ་པ་གྲོལ་ཚེ༔ ཌཱཀྐིའི་དབང་དང་དངོས་གྲུབ་བླང་བ་ནི༔» ཧཱུྃ༔ ཀ་དག་རྟོག་མེད་ནམ་མཁའི་སྙིང་པོ་ཅན༔ སྒྱུ་མའི་གར་གྱིས་གཟུགས་སྐུའི་རྣམ་རོལ་སྟོན༔ བདེ་ཆེན་དབྱིངས་རིག་ངོ་བོ་ལམ་གྱི་མཆོག༔ ཟག་མེད་དགའ་བཞིས་ངོམས་མེད་དགྱེས་པའི་ཡུམ༔ ཟབ་ལམ་བདེ་ཆེན་མཆོག་གི་དངོས་གྲུབ་ཚོགས༔ དེང་འདིར་སྐལ་ལྡན་བུ་ལ་སྩལ་དུ་གསོལ༔ ཧཱུྃ༔ བུམ་གསང་ཤེས་རབ་ཡེ་ཤེས་ཆེན་པོའི་དབང་༔ རིག་པའི་རྩལ་དབང་ལུག་འབྱུང་ལུག་ལྡོག་སོགས༔ ཡས་དབབ་མས་འཛིན་བདེ་བ་ཆེན་པོའི་གནད༔ ཉི་མ་ཟླ་བ་བཞུས་པའི་བདུད་རྩིའི་རྒྱུན༔ ནོར་བུ་པདྨའི་ཟེའུ་འབྲུའི་ཆ་ཤས་ཀྱིས༔ བཅུ་དྲུག་ལྷན་སྐྱེས་དགའ་མའི་བརྡ་སྐད་འབྱིན༔ རླབས་ཆེན་སྤྱོད་པའི་ཕོ་ཉ་ལམ་དུ་བཟློག༔ ནམ་མཁའ་གཡའ་བྲལ་སངས་རྒྱས་འཁོར་ལོ་ཡིས༔ གྲོང་འཇུག་དབུ་མའི་ཆོས་སྒོ་གྱེན་དུ་ཕྱེས༔ མི་དམིགས་འཇའ་ལུས་ཆོས་སྐུ་འགྲུབ་པ་ཡི༔ དབང་བཞི་གྲོལ་ལམ་ཐོབ་པར་བྱིན་གྱིས་རློབས༔ ཨོྃ་བཛྲ་ཌཱཀྐི་ནཱི་ཧ་རི་ནི་ས་ཀཱ་ཡ་ཝཱཀྐ་ཙིཏྟ་ཨ་བྷི་ཥིཉྩ་ཧཱུྃ༔ «ཞེས་པས་དཀྱིལ་འཁོར་གྱི་རྫས་རྣམས་བྱིན་རླབས་ཞུས༔ དགའ་སྟོན་ཚོགས་ལ་རོལ༔» ཨོྃ་བཛྲ་ཌཱཀྐི་ས་ཏྭ་ཧཱུྃ༔ «ཞེས་པས་ལྷག་ཆད་བཀང་༔ རྫོགས་རིམ་ནི༔» ཧཱུྃ༔ དྲན་རིག་ངོ་བོ་དབྱིངས་ཕྱུག་ཡུམ་ཆེན་མོ༔ མི་དམིགས་གསལ་སྟོང་ཀ་དག་བདེ་བ་ཆེ༔ སྣ་ཚོགས་མ་འགགས་རང་རྩལ་ཡེ་ཤེས་རོལ༔ སྒྱུ་མ་ཆུ་ཟླའི་ངོ་བོ་ཅི་བཞིན་ལྡང་༔ ཨ་ཨ་ཨཱཿ «བསྔོ་སྨོན་བགྱིད་པ་ནི༔» ཧོ༔ བསྔོ་བྱ་སྟོང་ཉིད་སྒྱུ་མའི་གར་བསྒྱུར་ནས༔ བསྔོ་བྱེད་དམིགས་ཡུལ་ཚོགས་དྲུག་སྐྱེ་འགག་བྲལ༔ འཁོར་གསུམ་དག་པས་བདེན་གཉིས་བྱང་ཆུབ་མཆོག༔ དགེ་དེས་མ་གྱུར་འཇའ་ལུས་ལམ་འགོད་ཤོག༔ «ཅེས་དམིགས་མེད་བདེ་བ་ཆེན་པོས་འཁོར་གསུམ་དག་པའི་དབྱིངས་རིག་ལ་མཉམ་པར་བཞག༔» ས་མ་ཡ༔ རྒྱ་རྒྱ་རྒྱ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ མི་ནུབ་རྒྱ༔ སྤེལ་རྒྱ༔ ཁོ་བོ་ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོ་ཡིས་བོད་ཡུལ་བསམ་ཡས་མཆིམས་ཕུ་ནས་ས་ཁྱི་ལོར་གདན་དྲངས་ཤིང་ཤོག་སེར་ནས་ཞལ་བཤུས་སོ།། །། » «